Дынама Менск (хакейны клюб)

«**Дынама**» — беларуская каманда па хакеі з шайбай зь Менску. Выступае ў Кантынэнтальнай хакейнай лізе.

## Гісторыя
Менская хакейная каманда «Дынама» была створана ў 1966 годзе. Выступала ў чэмпіянатах БССР. У сэзонах 1967/1968 і 1969/1970 была чэмпіёнам рэспублікі, у сэзоне 1968/1969 — срэбраным прызэрам. Пасьля каманда спыніла існаваньне.

Улетку 1976 году менскае «Тарпэда», якое выступала да таго часу ў заходняй зоне другой групы клясы «А» (трэці паводле сілы дывізіён чэмпіянату СССР), перайшло пад юрысдыкцыю ФСТ «Дынама». Спартовае таварыства, заснаванае сілавымі ведамствамі, стварыла ўмовы для іншагародніх гульцоў, вырашыла многія жыльлёвыя і матэрыяльныя пытаньні, наладзіла сувязі з маскоўскімі аднаклюбнікамі. Каманду ўзначаліў аўтарытэтны новасыбірскі спэцыяліст Віталь Стаін, якому дапамагаў былы брамнік «Тарпэда» Юры Ніканаў. Добрай дапамогай для будучага «Дынама» стала адкрыцьцё крытага катка ў парку Горкага, які быў пабудаваны ў 1976 годзе. На базе катка была створана СДзЮШАР «Юнацтва», выхаванцы якой пасьля склалі касьцяк «Дынама».

Ужо ў год дэбюту «Дынама» заваявала пуцёўку ў першую групу чэмпіянату СССР, а праз тры сэзоны, у 1980 годзе, дамаглося выхаду ў найвышэйшую лігу. У найвышэйшай лізе каманда замацавацца ня здолела і, заняўшы апошняе 12 месца, вылецела ў клясу «А». У 1982 і 1983 гадох «Дынама» ўдзельнічала ў пераходных турнірах за права гуляць у найвышэйшай лізе, аднак прабіцца туды зноўку не сталася магчымым.

Вяртаньне ў эліту савецкага хакею адбылося ў 1988 годзе, калі новае пакаленьне выхаванцаў «Юнацтва» на чале з Уладзімерам Крыкуновым здолела нарэшце пераадолець бар’ер пераходнага турніру. Лепшага выніку ў чэмпіянатах СССР «Дынама» дамаглося ў сэзоне 1989—1990 гадоў, калі адзіны раз у сваёй гісторыі камандзе атрымалася правесьці другі этап розыгрышу чэмпіянату вышэйшай лігі ў дзясятцы наймацнейшых каманд. Хакеісты, якія гулялі ў канцы 1980-х гадоў у складзе «Дынама» пасьля склалі аснову зборнай Беларусі, у зборную СССР выклікаліся Юры Крывахіжа і Андрэй Кавалёў.

Каманда адроджаная ў 2003 годзе. Чэмпіён Беларусі ў сэзоне 2006/2007, срэбраны прызэр у сэзоне 2005/2006. З 2008 году ўдзельнік міжнароднай хакейнай лігі — КХЛ, прадстаўнік Дывізіёну Баброва, з 2010 — Дывізіёну Тарасава. Уладальнік Кубка Шпэнглера 2009.

На пачатку верасьня 2010 г. клюб займеў новы беларускамоўны гімн у суправаджэньні беларускіх традыцыйных інструмэнтаў. Музыку напісаў і выканаў гурт «Палац» на чале Алегам Хаменкам. Тэкст 2 куплетаў напісаў паэт Алесь Камоцкі. Прэзэнтацыя гімна прайшла ў спартовым комплексе «Менск-Арэна» перад 7 тысячамі заўзятараў. 24 студзеня 2012 году заўзятары клюбу падалі прашэньне да кіраўніцтва «Менск-Арэны» аб беларускамоўным дыктарскім і дыджэйскім суправаджэньні хатніх гульняў «Дынама».

## Склад
 году

## Дадатковыя зьвесткі
* Менскае «Дынама» стала першым клюбам у гісторыі КХЛ, які зьмяніў галоўнага трэнэра — канадзец Пол Гарднэр быў звольнены 29 ліпеня 2008 году гэтак і не правёўшы ніводнага афіцыйнага матчу.
* На цырымоніі адкрыцьця зімовых Алімпійскіх гульняў 2010 году ў Ванкувэры два гульцы «Дынама» былі сьцяганосцамі сваіх нацыянальных камандаў — Алег Антоненка нёс сьцяг каманды Беларусі, Віле Пэлтанэн — Фінляндыі.

## Крыніцы

## Вонкавыя спасылкі
* Афіцыйны сайт